แนวโน้มดัชนีเช้าลุ้นขึ้นตามต่างประเทศ
นักวิเคราะห์ฯคาดตลาดหุ้นไทยเช้านี้มีโอกาสปรับตัวขึ้นตามต่างประเทศ หลังได้รับข่าวดีรัฐสภาเยอรมนีอนุมัติการเพิ่มขนาดกองทุน EFSF ประกอบกับตัวเลขเศรษฐกิจของสหรัฐฯออกมาดี
30 ก.ย. 2554

นักวิเคราะห์ฯคาดตลาดหุ้นไทยเช้านี้มีโอกาสปรับตัวขึ้นตามต่างประเทศ หลังได้รับข่าวดีรัฐสภาเยอรมนีอนุมัติการเพิ่มขนาดกองทุน EFSF ประกอบกับตัวเลขเศรษฐกิจของสหรัฐฯออกมาดี นายปริญทร์ กิจจาทรพิทักษ์ ผู้อำนวยการอาวุโสฝ่ายวิเคราะห์หลักทรัพย์ บล.ฟาร์อีสท์ กล่าวว่า ตลาดหุ้นไทยเช้านี้มีโอกาสปรับตัวขึ้นตามตลาดต่างประเทศ โดยเฉพาะสหรัฐฯและยุโรป หลังเมื่อวานนี้ได้รับข่าวดีที่รัฐสภาเยอรมนีได้อนุมัติการเพิ่มขนาดกองทุนรักษาเสถียรภาพการเงินยุโรป (EFSF)ประกอบตัวเลขเศรษฐกิจของสหรัฐฯก็ออกมาดี โดยตัวเลขขอรับสวัสดิการว่างงานลดลงในรอบ 5 เดือน นอกจากนี้มองว่าตลาดฯน่าจะได้รับแรงหนุนจากการทำ Window Dressing ในวันนี้ 
อย่างไรก็ตาม ยังมีปัจจัยลบที่กดดันอยู่ โดยต้องรอติดตามว่ากรีซจะได้รับการช่วยเหลือทางการเงินงวดที่ 6 ในเดือนต.ค.ที่จะถึงนี้หรือไม่ เพราะสมมุติว่าไม่ได้รับเงินช่วยเหลือโอกาสที่กรีซจะผิดนัดชำระหนี้ก็มีสูงมาก ซึ่งอาจจะเป็นแรงกดดันให้การปรับตัวขึ้นในวันนี้มีจำกัด เพราะดูจากตลาดหุ้นภูมิภาควันนี้ก็ไม่ได้ปรับตัวขึ้นแรงมากนัก
พร้อมให้กรอบการเคลื่อนไหว 920-940 จุด